ms en tr de en en en ca ms en es tl id id ms id id id id id ms id id ms ms id id id id ms id id id id id ms id id id id id ms ms en en id ms en ro en id id en en en en fa en en en en en en en uz en en en en en en en en en en en en en en en en en en en en en en en
Apabila Anak Bukan Lagi Kanak-kanak – Arkib ABAH.MY
January 18, 2015 hasrizalabduljamil Artikel
“Eh, comelnya. Geram betul tengok baby ini!” kata Nina.
“Tu la. Rasa nak picit-picit. Ceria bukan main!” balas Azli, si suami.
“Masa umur macam inilah yang sweet. Sentiasa bermain. Tak banyak ragam” ujar Nina.
Tangannya pantas menimang-nimang Aiman. Anak jirannya itu baru mencecah usia setahun. Gemar ketawa apabila diagah.
Nina juga terdiam. Seperti faham apa yang hendak Azli nyatakan.
Semasa mereka baru dikurniakan seorang cahaya mata, terasa dunia ini bagai Syurga. Belum pun habis keindahan suasana berbulan madu, rumahtangga yang baru dibina bertambah serinya dengan kehadiran cahaya mata mereka. Sanak saudara dan rakan-rakan berkerumun. Semua orang menumpang gembira.
Apabila mereka kini menjadi ibu dan bapa kepada lima orang anak, suasana hidup banyak berubah.
Anak-anak itu semasa bayi memang comel. Tetapi apabila masuk ke usia kanak-kanak, mereka sentiasa menjerit, berkejar ke sana sini, merosakkan pelbagai barangan elektrik di rumah, bergaduh dan menjadikan suasana aman di rumah sendiri seperti sesuatu yang mustahil. Penat bekerja, balik ke rumah penatnya bersambung dengan kerenah anak-anak, makhluk yang ‘pernah’ comel itu!
Rupa-rupanya, sukakan kanak-kanak tidak sama dengan sukakan anak-anak.
Sukakan kanak-kanak, kita suka bahagian yang menyukakan sahaja. Bahagian comelnya, bahagian suka bermainnya, bahagian suka diagah, bahagian pandai bergaya di hadapan kamera. Semuanya indah dan menjadi kenangan.
Tetapi kita tidak boleh menjadi ibu bapa yang baik jika hanya suka dengan kanak-kanak. Kita kena suka dengan anak-anak.
Anak-anak itu, sukanya tidak bersyarat. Suka semasa mereka comel, suka semasa mereka buat perangai. Suka semasa mereka tidak banyak meragam, suka semasa mereka tidak habis-habis membuat ragam. Semasa menjadi kebanggaan, semasa mencetus keaiban. Semasa menghiburkan, semasa memeningkan.
Kanak-kanak hanya beberapa tahun di peringkat usia.
Anak-anak, semenjak lahir, selagi hayat dikandung badan.
Semasa mereka comel, mereka anak-anak.
Semasa mereka kanak-kanak, mereka anak-anak.
Semasa mereka remaja, mereka anak-anak.
Semasa mereka dewasa, mereka anak-anak.
Semasa mereka menjadi ibu bapa kenapa anak-anak pun, mereka masih anak-anak.
Sebab itu sangat penting untuk ibu bapa mematangkan diri, seiringan dengan proses kematangan kanak-kanak yang anak itu meniti dewasa. Cabaran semasa mereka kecil, berbeza dengan cabaran semasa mereka dewasa. Baik atau buruk, mereka tetap anak-anak. Mengasihi anak-anak semasa mereka menghiburkan kita, itu mudah. Namun tetap mengasihi anak-anak semasa mereka terjebak dalam kesilapan hidup yang mengundang keaiban dan kesusahan, mungkin ada ibu bapa yang kecundang.
Justeru, jangan berhenti berdoa.
Anak-anak bukan selamanya kanak-kanak.
Mereka akan menguji kita, sebagai ujian Allah untuk diri kita juga.
Mereka secara fitrahnya adalah penyejuk hati. Namun kepanasan tekanan hidup, hiruk pikuk gelagat, mesti disembuhkan dengan doa penyejuk hati. Seperti ungkapan al-Quran:
Dan juga mereka (yang diredhai Allah itu ialah orang-orang) yang berdoa dengan berkata: “Wahai Tuhan kami, berilah kami beroleh dari isteri-isteri dan zuriat keturunan kami: perkara-perkara yang menyukakan hati melihatnya, dan jadikanlah kami imam ikutan bagi orang-orang yang (mahu) bertaqwa. [Al-Furqan 25: 74]
Sampai harinya, hiruk pikuk itulah kerinduan kita.
Semasa lantai rumah sunyi daripada bunyi anak-anak berlari.
Kecuali sesekala, masa memberi peluang, mereka pulang.
Previous Post:Facebook: Antara Kamu dan E-Kamu
Next Post:Ketika ABAH 40 Dan ANAK 15
April 22, 2018 at 4:09 am
Kadang kita pun orang tua menjadi anak2
Demi membuat anak kita senang. Bagaimana cara mengatasi anak yang rewell?
Leave a Reply Cancel reply
Your email address will not be published. Required fields are marked *
Save my name, email, and website in this browser for the next time I comment.
This site uses Akismet to reduce spam. Learn how your comment data is processed.
Powered by WordPress and Poseidon.